Diari Oficial de la Generalitat Valenciana


Sumari del DOGV 3345, del 06-10-1998 (1998/8254)

DECRET 124/1998, d'1 de setembre, del Govern Valencià, de constitució i regulació de l'Institut de Medicina Legal d'Alacant (IMLA).
-----------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/09/01/124/dof/vci/html**

### Dades del document

Número de DOGV
:   3345

Data del DOGV
:   06-10-1998

Secció del DOGV
:   I. DISPOSICIONS GENERALS

Número del document
:   1998/8254


Data del document
:   01-09-1998

Organisme emissor
:   Conselleria de Benestar Social

Tipus de document
:   Decret

Anàlisi jurídica

DECRET 124/1998, d'1 de setembre, del Govern Valencià, de constitució i regulació de l'Institut de Medicina Legal d'Alacant (IMLA). [1998/Q8254]
  
PREÀMBUL
  
La Llei Orgànica del Poder Judicial 6/1985, de l'1 de juliol, configura els instituts de medicina legal com a puntals de l'organització de la medicina forense. Aquests centres es constitueixen com a òrgans tècnics que centralitzen les funcions realitzades en els actuals instituts anatomicoforenses i en les clíniques medicoforenses.
  
Igualment, l'aprovació de la Llei Orgànica 16/1994, de 8 de novembre, per la qual es va reformar la Llei Orgànica del Poder Judicial, va modificar diversos articles de la regulació dels metges forenses, va accentuar la seua dependència dels instituts de medicina legal i va fer possible l'assumpció de competències per part de les comunitats autònomes, aspectes que han estat previstos en les normes de desplegament.
  
El Reglament Orgànic del Cos Nacional de Metges Forenses segons el Reial Decret 296/1996, de 23 de febrer, i el Reglament dels Instituts de Medicina Legal segons el Reial Decret 386/1996, de l'1 de març, ofereixen el cobriment reglamentari per a la posada en funcionament d'aquests centres.
  
D'altra banda, les transferències en matèria de justícia a la Generalitat Valenciana, segons els reials decrets 293/1995, de 24 de febrer, 1.949/1996 i 1.950/96, de 23 d'agost, estableixen que és competència d'aquesta última el desenvolupament dels instituts de medicina legal, i havent estat aprovat per Reial Decret 1.908/1997, de 19 de desembre, l'àmbit territorial de l'Institut de Medicina Legal d'Alacant, que desenvoluparà les seues funcions en els límits territorials de la demarcació de la província d'Alacant d'acord amb el que disposa l'article 504 de la Llei Orgànica del Poder Judicial.
  
Per això, a proposta de la consellera de Benestar Social, després de l'informe favorable del Consell General del Poder Judicial, i prèvia deliberació del Govern Valencià en la reunió del dia 1 de setembre de 1998,
  
DECRETE
  
Article 1. Creació de l'Institut
  
Per aquest decret, es crea l'Institut de Medicina Legal d'Alacant, el reglament de funcionament del qual s'afegeix, tot seguit, com a annex I.
  
Article 2. Relació de llocs de treball
  
Es publica la relació de llocs de treball, aprovada pel Ministeri de Justícia, que s'afegeix com a annex II.
  
DISPOSICIONS TRANSITÒRIES
  
Primera. Posada en funcionament dels distints serveis de l'Institut
  
La posada en funcionament efectiva dels diferents serveis es farà de manera progressiva. El Consell de Direcció promourà el desenvolupament dels distints serveis.
  
Segona. Règim transitori d'integració dels metges o metgesses forenses.
  
1. Els metges o metgesses forenses que, en el moment de l'entrada en vigor d'aquesta norma, es troben destinats en agrupacions de forenses de la província d'Alacant, queden integrats en aquest Institut.
  
2. Els llocs de treball de metges o metgesses forenses, de la llista de llocs de treball d'aquest Institut, en el moment d'entrada en vigor d'aquesta norma, es cobriran pels metges o metgesses forenses destinats a la província d'Alacant, que continuaran prestant servei en les actuals destinacions, fins a la posada en funcionament efectiu dels diferents serveis.
  
3. En el termini de tres mesos a partir de l'entrada en vigor d'aquesta norma, la Generalitat Valenciana nomenarà, amb caràcter provisional, fins que es procedisca a la provisió definitiva d'acord amb el que disposa l'apartat 4 següent, el director o directora de l'institut, entre els metges o metgesses forenses integrats en l'Institut de Medicina Legal. Una vegada nomenat provisionalment el director o directora, es convocarà l'elecció dels dos metges o metgesses forenses que integraran el Consell de Direcció. Havent acabat aquest procés quedarà constituït el Consell de Direcció, de manera provisional, fins a la incorporació dels caps de servei.
  
4. En el termini de tres mesos, a partir de la constitució dels òrgans directius de l'Institut, es convocarà el corresponent concurs de mèrits per tal de cobrir els llocs de la relació inicial de llocs de treball, entre els metges o metgesses forenses que integren l'Institut de Medicina Legal d'Alacant.
  
Una vegada resolt el concurs de mèrits, es convocarà la provisió del lloc directiu pel sistema de lliure designació, mitjançant convocatòria pública, a la qual podran concórrer tots els metges o metgesses forenses de l'Institut de Medicina Legal d'Alacant, encara que hagen obtingut una plaça per concurs.
  
5. Si queden places vacants es cobriran d'acord amb el procediment ordinari establit en el Reial Decret 296/1996, de 23 de febrer, pel qual s'aprova el Reglament Orgànic del Cos Nacional de Metges Forenses.
  
6. La Sotssecretaria de Justícia, a proposta del director o directora de l'Institut, fins a la resolució del concurs de provisió de llocs de treballs que es convoque, oït el Consell de Direcció, podrà adscriure els distints serveis i seccions de l'institut als metges o metgesses forenses que calga per al seu funcionament i fins a la provisió reglamentària, amb l'acceptació del metge o metgessa forense.
  
Tercera. Règim transitori d'integració del personal adscrit als serveis medicoforenses.
  
1. El personal de l'administració de justícia i mossos o mosses d'autòpsia d'Alacant destinats, a l'entrada en vigor d'aquesta norma, als serveis medicoforenses d'Alacant, quedaran integrats automàticament en l'Institut de Medicina Legal.
  
Quarta. Règim transitori de retribucions
  
El personal afectat per aquesta norma continuarà percebent les retribucions que els corresponia, amb anterioritat a la vigència d'aquesta, fins a la modificació pel Ministeri de Justícia de la norma que regula les retribucions establides en el Reial Decret 1.616/1989, de 29 de desembre, modificat pel Reial Decret 1.561/1992, de 18 de desembre.
  
DISPOSICIÓ FINAL ÚNICA
  
Desenvolupament i entrada en vigor
  
1. La Conselleria de Benestar Social de la Generalitat Valenciana podrà dictar, en l'àmbit de les seues competències, les disposicions convenients per al desplegament i aplicació d'aquesta norma.
  
2. Aquesta norma entrarà en vigor l'1 de gener de 1999.
  
València, 1 de setembre de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera de Benestar Social,
  
MARCELA MIRÓ PÉREZ
  
ANNEX I
  
Reglament de l'Institut de Medicina Legal d'Alacant (IMLA)
  
Article 1. Naturalesa i funcions
  
L'Institut de Medicina Legal d'Alacant és un òrgan tècnic adscrit a la Sotssecretaria de Justícia de la Conselleria de Benestar Social, les funcions del qual són:
  
a) Exercir tasques d'assistència tècnica als tribunals, jutjats, fiscalies i oficines del Registre Civil, de la província d'Alacant, en les matèries de la seua competència.
  
b) Realitzar activitats de formació, docència i investigació en les diferents àrees de la medicina forense.
  
Article 2. Seu i àmbit territorial
  
1. L'Institut de Medicina Legal d'Alacant té la seua seu a la ciutat d'Alacant.
  
2. L'àmbit territorial de l'Institut de Medicina Legal d'Alacant s'estén a tota la seua província.
  
Article 3. Estructura de l'Institut
  
L'Institut de Medicina Legal d'Alacant s'estructura jeràrquicament en els òrgans següents:
  
1. Director o directora.
  
2. Consell de Direcció.
  
3. Serveis.
  
4. Seccions.
  
Article 4. Director o directora de l'Institut
  
1. Al davant de l'Institut de Medicina Legal d'Alacant hi haurà un director o directora, nomenat pel sistema previst i amb les funcions assignades en el Reglament Orgànic del Cos Nacional de Metges Forenses, segons el Reial Decret 296/1996, de 23 de febrer, en el Reglament dels Instituts de Medicina Legal establit en el Reial Decret 386/1996, de l'1 de març, o en les normes que resulten d'aplicació.
  
2. El director o directora podrà participar en aquelles funcions pericials que li encomane el Consell de Direcció, sempre que es puguen compaginar amb el treball del seu càrrec.
  
3. En cas de vacant, absència i malaltia, el director o directora serà substituït pel cap de servei més antic en l'escalafó de metges o metgesses forenses.
  
Article 5. Consell de Direcció
  
1. El Consell de Direcció estarà format pel director o directora de l'Institut, els caps de servei, i dos metges o metgesses forenses, integrats en l'Institut, elegits per un període de quatre anys, i mitjançant votació lliure i secreta per tots els metges o metgesses forenses que formen l'Institut.
  
2. El Consell de Direcció exercirà les funcions d'assessorament, proposta, col·laboració i coordinació que estableix el Reglament d'Instituts de Medicina Legal, aprovat pel Reial Decret 386/1996. El Consell de Direcció prendrà els seus acords per majoria simple. En cas d'empat decidirà el vot de qualitat del director o directora.
  
3. Una vegada constituït, el Consell establirà les seues normes de funcionament intern i designarà al membre que exercirà de secretari o secretària.
  
4. Quan les necessitats del servei ho requerisquen, el Consell de Direcció proposarà al director o directora els llocs de treball que ha de ser exercits amb l'alliberament total o parcial de les activitats que els correspondrien en el seu treball ordinari com a metges o metgesses forenses.
  
Article 6. Serveis i seccions de l'Institut
  
L'Institut de Medicina Legal d'Alacant comptarà amb dos serveis o cinc seccions dependents d'aquests.
  
a) Servei de Clínica Medicoforense.
  
Consta de la Secció de Policlínica i Especialitats i la Secció de Psiquiatria.
  
b) Servei de Patologia Forense.
  
Consta de la Secció d'Anatomia Forense, Secció d'Histopatologia i Secció de Laboratori.
  
Article 7. Funcions del Servei de Clínica Medicoforense
  
Al Servei de Clínica Medicoforense li correspon atendre les sol·licituds de peritatge medicolegal i, en particular, qüestions relacionades amb la valoració del dany corporal, el control periòdic de lesionats, l'assistència a detinguts i la psiquiatria forense.
  
1. En la Secció de Policlínica i d'Especialitats prestaran els seus serveis els metges o metgesses forenses encarregats d'emetre els corresponents dictàmens sobre les persones malaltes i lesionades, i també els metges o metgesses forenses especialistes i/o amb capacitació específica en les distintes àrees de la medicina forense.
  
2. En la Secció de Psiquiatria, prestaran els seus serveis els metges o metgesses forenses especialistes i/o amb capacitació específica en Psiquiatria Forense.
  
En aquesta Secció s'inclou la Unitat de Psicologia Forense.
  
Article 8. Servei de Patologia Forense
  
A aquest Servei li correspon realitzar les investigacions anatòmiques en els casos de mort violenta o sospitosa de criminalitat, i també la identificació de cadàvers i de les restes humanes.
  
Habitualment, les autòpsies es realitzaran en els locals adequats, habilitats a l'efecte, en els partits judicials, llevat els que exigisquen el trasllat a la seu central de l'Institut de Medicina Legal per la seua especial complexitat pericial.
  
1. En la Secció d'Anatomia Forense es realitzaran les autòpsies corresponents als cadàvers judicials de la província d'Alacant en el termes previstos en el paràgraf anterior. S'organitzaran, així mateix, els torns necessaris per a l'obertura permanent dels locals per a l'adequada recepció, custòdia i identificació de cadàvers; d'igual manera es distribuirà el torn d'assistència dels mossos o mosses d'autòpsia als metges o metgesses forenses en els casos que es realitzen autòpsies fora de la seu habitual de l'Institut de Medicina Legal.
  
Com a complement a les investigacions anatòmiques podrà haver-hi una unitat de diagnòstic per la imatge, on s'integraran els metges o metgesses forenses especialistes i/o amb capacitació específica en aquesta matèria.
  
2. En la Secció d'Histopatologia s'encarregarà de l'estudi microscopi de les peces obtingudes en les autòpsies practicades en l'Institut de Medicina Legal.
  
En aquesta Secció s'integraran els metges o metgesses forenses especialistes i/o amb capacitació específica en aquesta àrea i podran exercir facultatius o facultatives de l'Institut Nacional de Toxicologia.
  
3. La Secció de Laboratori Quimicotoxicològic realitzarà les anàlisis biològiques, quimicotoxicològiques i criminalistes que interessen als òrgans judicials de la província d'Alacant.
  
Malgrat el que s'ha exposat anteriorment, quan les anàlisis sol·licitades excedisquen les possibilitats científiques i tècniques de la Secció de Laboratori Forense, se sol·licitaran les anàlisis al Servei de Laboratori de l'Institut de Medicina Legal de València.
  
En la Secció de laboratori s'integraran els metges o metgesses forenses especialistes i/o amb capacitació específica en aquestes àrees i podran exercir facultatius o facultatives de l'Institut Nacional de Toxicologia.
  
Article 9. Clíniques medicoforenses
  
1. Com a delegació del Servei de Clínica Medicoforense de l'Institut de Medicina Legal d'Alacant, hi haurà locals adequats reservats a aquestes finalitats, en les dependències judicials dels diferents partits de la província. En aquestes delegacions es realitzaran aquelles activitats medicoforenses que no exigisquen, per la seua complexitat pericial, que es duguen a terme en la seu de l'Institut.
  
2. Aquestes unitats, com a delegacions del Servei de Clínica de l'Institut de Medicina Legal, actuaran sempre dependent del cap de servei.
  
Article 10. Personal de l'Institut de Medicina Legal.
  
1. En l'Institut de Medicina Legal d'Alacant estaran destinats tots els metges o metgesses forenses de la província, i també funcionaris o funcionàries que pertanyen al cos de facultatius de l'Institut de Toxicologia.
  
2. Com a personal col·laborador prestaran serveis diplomats o diplomades universitaris en Infermeria, o ajudants tècnics sanitaris, tècnics o tècniques especialistes i auxiliars de laboratori.
  
3. Igualment hi haurà els llocs de personal laboral que exigisquen les necessitats del servei.
  
Article 11. Personal administratiu
  
1. En l'Institut de Medicina Legal d'Alacant hi haurà una Secretaria General amb tasques de gestió administrativa, exercida per un funcionari o funcionària de l'administració de justícia o de la Generalitat Valenciana que sota el manament del director s'encarregarà de la gestió i de les tasques administratives. Per a aquestes funcions comptarà amb el suport i la col·laboració del personal de la Sotssecretaria de Justícia.
  
2. En l'Institut de Medicina Legal prestaran serveis de caràcter administratiu, oficials, auxiliars i agents de l'administració de justícia.
  
Article 12. Comissió de Docència i Investigació
  
Per tal d'impulsar les tasques de formació, docència i investigació hi haurà una comissió integrada per dos catedràtics o catedràtiques o professorat de la Universitat d'Alacant, un o una dels quals la presidirà, tres metges o metgesses forenses de la província d'Alacant i un facultatiu o facultativa de l'Institut de Toxicologia, si cal. El professorat o catedràtics seran designats per la Universitat i el Consell de Direcció els quals elegiran els metges o metgesses forenses que formen part de la Comissió.
  
D'acord amb el que disposa l'article 12 del Reglament d'Instituts de Medicina Legal aprovat per Reial Decret 386/1996, de l'1 de març, a proposta de la Comissió, podran participar-hi uns altre experts quan l'especificitat de la matèria així ho aconselle.
  
En les activitats de formació, la Comissió de Docència i Investigació col·laborarà amb la Sotssecretaria de Justícia de la Conselleria de Benestar Social.
  
Article 13. Col·laboració amb les universitats i unes altres institucions.
  
D'acord amb el que disposa l'article 13 del Reglament d'Instituts de Medicina Legal, aprovat per Reial Decret 386/1996:
  
1. L'Institut de Medicina Legal d'Alacant col·laborarà amb les universitats o unes altres institucions, i actuarà com a centre de formació permanent i capacitació dels metges o metgesses forenses que ho sol·liciten, a través de convenis i altres instruments de cooperació que s'acorde per la Generalitat Valenciana.
  
2. Els departaments de Medicina Legal de les universitats o uns altres departaments, segons requerisca l'especialitat corresponent, podran prestar serveis per a la formació permanent dels metges o metgesses forenses.
  
3. La Generalitat Valenciana podrà establir concerts amb entitats sanitàries públiques o privades per tal d'aconseguir un adequat cobriment tècnic i, en tot cas, per a la millora dels serveis de l'Institut de Medicina Legal i el seu adequat aprofitament.


Còpia Permalink ELI